Kolkuttajat

Kolkuttajat () on Stephen Kingin alun perin vuonna 1987 julkaisema tieteiskauhuromaani. Se kertoo pikkukaupungista ja sen asukkaista, jotka altistuvat kauan sitten avaruudesta haaksirikkoutuneen aluksen aiheuttamalle säteilylle, sen muuttaessa heitä vähitellen. Ilkka Rekiaron suomenkielinen käännös kirjasta julkaistiin vuonna 1990.

Nimensä mukaisesti Kolkuttajat perustuu tunnettuun amerikkalaiseen lastenloruun, johon Stephen King keksi kirjaa varten muutamia uusia säkeistöjä. Myös H. P. Lovecraftin vuoden 1927 novelli Väri avaruudesta on toiminut Kingin mukaan yhtenä tärkeimpinä innoittajina kirjan kirjoittamiseen.

Vuoden 2014 The Rolling Stones -lehden haastattelussa King on jälkikäteen kirjan uudelleenluettuaan mieltänyt Kolkuttajat huonoksi kirjaksi, pitäen mahdollisena syynä hänen tuolloin pahalaatuiseksi äityneen päihteiden käytön. Kolkuttajat oli viimeinen Kingin julkaisema teos ennen hänen vieroitushoitoon menemistä.

Kirjasta on tehty myös minisarja vuonna 1993, ja NBC ilmoitti vuonna 2013 tekevänsä uuden minisarjan kirjaan perustuen.

 Juoni 

Kirjan tapahtumat sijoittuvat mainelaiseen Havenin kuvitteelliseen kylään lähellä Derryn kaupunkia. Lännenromaaneistaan tunnettu kirjailija Roberta "Bobbi" Anderson on kävelyllä metsässä yhdessä koiransa Peterin kanssa, kun hän kompastuu metalliesineeseen. Esine alkaa kiinnostaa Bobbia, sillä se on hyvin tiukasti maassa kiinni ja tästä syystä hän alkaa kaivaa maata sen ympäriltä. Bobbia auttaa hänen ystävänsä, rankasta alkoholismista kärsivä runoilija James Eric "Gard" Gardener, joka suunnittelee itsemurhaa ja vastustaa ydinvoimaa. Kun metallinen objekti vähitellen paljastuu maan uumenista, käykin ilmi, että se on lähes kolmesataa metriä halkaisijaltaan oleva avaruusalus.

Äkkiä Havenissa alkaa tapahtua outoja, tilanteen alkaessa nuoren pojan, David Brownin, katoamisella, joka tapahtuu hänen vanhemman veljen Hillyn taikurinäytöksen yhteydessä. Aluksen paljastumisen myötä vapautuneen säteilyn vuoksi kaupunkilaiset vuotavat verta, heidän hampaansa putoavat, he kaljuuntuvat ja saavat kyvyn rakentaa uutta, tuntematonta tekniikkaa; muutos antaa heille rajoitetun nerouden, mikä tekee heistä erittäin kekseliäitä, mutta ei anna mitään filosofista tai eettistä näkemystä heidän keksintöihinsä, eivätkä he usein ymmärrä keksintöjen periaatteita. Avaruusalus estää myös sen vaikutuspiirissä olevia poistumasta kaupungista, provosoiden psykoottista väkivaltaa joissakin ihmisissä. He alkavat muuntua samankaltaisiksi olennoiksi, kuin ne, joiden alus alun perin oli ollut. Heistä tulee Kolkuttajia, ja jokainen, joka yrittää puuttua kaupungin tapahtumiin, kohtaa karmean lopun.

Vain Gardiin avaruusaluksen voima ei kuitenkaan tunnu vaikuttavan. Tämä johtuu ilmeisesti metallilevystä, joka on hänen päässään nuoruudessa tapahtuneen lasketteluonnettomuuden jäljiltä. Bobbin ollessa lähes täysin alttiina avaruusaluksen kanssa "yhdistämisen" tuottamalle euforialle, Gard näkee hänen terveytensä heikkenevän ja mielenterveytensä katoavan yhä enemmän. Gard tuntee, ettei hänellä ole muuta syytä elää kuin ystävyytensä Bobbin kanssa, ja päättää jäädä hänen luokseen yrittääkseen pysäyttää Bobbin alamäen, samalla todistaen kaupunkilaisten muuttumista. Useiden viikkojen aikana Gard, Bobbi ja muut jatkavat aluksen kaivamista. Löydettyään viimein sisäänkäynnin Bobbi ja Gard lopulta astuvat alukseen; tutkiessaan alusta Gard tajuaa, että laiva syöksyi maahan, koska sen avaruusolennoista koostuva miehistö taisteli keskenään, eikä Kolkuttajilla ole moraalisia rajoja estääkseen heitä käyttämästä eläviä olentoja orgaanisina akkuina. Aluksen voima tuntuu myös olevan jotenkin vahvasti yhteyksissä David Brownin katoamiseen "Altair IV:lle" (viitaten samannimiseen planeettaan elokuvassa Kielletty planeetta).

Kun Bobbin muutos on edennyt riittävän pitkälle, hän yrittää pakottaa Gardin nielemään tappavan annoksen Valiumia, mutta omaa mieltään suojaten Gard tajuaa aikeet ja ampuu Bobbia kuolettavasti, mutta ennen kuolemaa Bobbi ehtii lähettää telepaattisen viestin muille muuttuneille, jotka yrittävät saapua paikalle estämään Gardia tekemästä alukselle jotain. Gard astuu vielä kerran alukseen liki kuoleman partaalla kamppailunsa jälkeen. Viimeisillä voimillaan hän aktivoi aluksen ja laukaisee sen telepaattisesti avaruuteen. Tämä johtaa lähes kaikkien muuttuneiden kaupunkilaisten kuolemaan, mutta estää aluksen vaikutuksen mahdollisesti tuhoisat seuraukset leviämästä ulkomaailmaan. Hyvin pian sen jälkeen FBI:n, CIA:n ja "The Shopin" agentit tunkeutuvat Haveniin ja ottavat mukaansa mahdollisimman monta havenilaista sekä muutamia Havenin muuntuneiden ihmisten luomia laitteita. Kaiken tämän yhteydessä David Brown on palannut veljensä Hillyn luokse tämän toipuessa Derryn sairaalassa.

 Lähteet 

 Aiheesta muualla 

 Harri Haarikko: Kolkuttajat & Vain paljaat luut. Aikakone 3/1990.

Luokka:Stephen Kingin romaanit
Luokka:Yhdysvaltalaiset tieteisromaanit
Luokka:Vuoden 1987 kirjat